**ZAKON**

**O IZMJENAMA I DOPUNAMA ZAKONA O GEOLOŠKIM ISTRAŽIVANJIMA**

Član 1.

U Zakonu o geološkim istraživanjima („Službeni glasnik Republike Srpske“, br. 110/13 i 91/17), u članu 7. poslije stava 2. dodaje se novi stav 3. koji glasi:

„(3) Ministar donosi pravilnik kojim se uređuju geotehnička istraživanja i ispitivanja, minimalan program geotehničkih istraživanja i ispitivanja, način dokumentovanja rezultata geotehničkih istraživanja i ispitivanja i uslove za obavljanje geotehničkih istraživanja i ispitivanja.“

Dosadašnji st. 3, 4. i 5. postaju st. 4, 5. i 6.

Član 2.

U članu 13. stav 5. mijenja se i glasi:

„(5) Istraživanja iz stava 4. ovog člana vrše se prema revidiranom projektu detaljnih geoloških istraživanja.“

Član 3.

U članu 17. stav 1. mijenja se i glasi:

„(1) Stručni ispit iz oblasti geologije može da polaže lice sa zvanjem geolog ili diplomirani inženjer geologije, odnosno lice koje je završilo prvi ciklus visokog obrazovanja u oblasti geologije i ima najmanje dvije godine radnog iskustva u oblasti geologije, nakon sticanja odgovarajuće stručne spreme.“

St. 5. i 6. mijenjaju se i glase:

„(5) Članovi komisije za polaganje stručnog ispita imaju pravo na naknadu za rad.

(6) Visina naknade iz stava 5. ovog člana iznosi 50 KM po kandidatu.“

Stav 8. mijenja se i glasi:

„(8) Naknada za troškove polaganja stručnog ispita po kandidatu iznosi 400 KM.“

Poslije stava 8. dodaju se novi st. 9. i 10. koji glase:

„(9) Članovi komisije iz stava 4. ovog člana imaju pravo na naknadu za rad u komisiji u skladu sa propisima kojima se uređuju plate i naknade zaposlenih u organima uprave i ovim zakonom.

(10) Naknada za troškove polaganja stručnog ispita uplaćuje se na račun budžeta Republike Srpske.“

Dosadašnji stav 9. postaje stav 11.

Član 4.

U članu 25. u stavu 2. riječi: „100 km2“ zamjenjuju se riječima: „50 km2“.

Član 5.

U članu 31. u stavu 1. u tački z) poslije riječi: „istraživanja“ i zapete dodaju se riječi: „ukoliko istraživanja traju duže od godinu dana“ i zapeta.

Član 6.

U članu 43. u stavu 2. riječi: „pete“ zamjenjuju se riječima: „sedme“.

Član 7.

U članu 50. u stavu 5. poslije riječi: „sredstava“ dodaje se zapeta i riječi: „prije zaključenja ugovora o koncesiji za eksploataciju“.

Član 8.

Poslije člana 61a. dodaje se novi član 61b. koji glasi:

„Član 61b.

Ministar će u roku od tri mjeseca od dana stupanja na snagu ovog zakona donijeti Pravilnik o geotehničkim istraživanjima i ispitivanjima (član 7. stav 3).“

Član 9.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-1238/19 PREDSJEDNIK

Datum: 6. decembra 2019. godine NARODNE SKUPŠTINE

Nedeljko Čubrilović